பதியுதீன் மகுமுத்

தேசமான்ய பதியுதீன் மகுமுத் (Badi-ud-din Mahmud; 23 சூன் 1904 – 16 சூன் 1997) இலங்கையின் மாத்தறையைச் சேர்ந்த ஒரு முக்கிய அரசியல்வாதியும் கல்வியாளரும் ஆவார். இவர் இலங்கை சுதந்திரக் கட்சியின் உறுப்பினராக, பிரதமர் சிறிமாவோ பண்டாரநாயக்காவின் கீழ் பல முறை அமைச்சரவை அமைச்சராகப் பணியாற்றினார். இவரது குறிப்பிடத்தக்க அமைச்சர் பதவிகளில், சுகாதாரம் மற்றும் ஒலிபரப்புத்துறை அமைச்சராகவும், இரு தடவைகள் கல்வி அமைச்சராகவும் பணியாற்றினார். கம்பளையில் உள்ள சாகிரா கல்லூரியின் முதல் அதிபராகப் பணியாற்றியவர் மகுமூத்.

 தொடக்க வாழ்க்கை 
பதியுதீன் மகுமூத் இலங்கையின் தென்பகுதியில் மாத்தறை நகரில் புகழ்பெற்ற ஒரு சோனகக் குடும்பத்தில் 12 உடன்பிறப்புகளில் இளையவராகப் பிறந்தார். தந்தை எசு. எல். எம். மகுமுது நயினா மரிக்கார் மத்திசம் ஒரு செல்வந்த நில உடமையாளர் ஆவார். தாயார் பாத்திமா நாச்சியா. பதியுதீன் மகுமுதின் தாய்வழிப் பாட்டனார் செய்யிது முசுத்தபா "மகா நொத்தாரிசு றாலாமி" என்ற உள்ளூரில் அழைக்கப்பட்டவர். தொடக்கக் கல்வியை மாத்தறை புனித தோமையர் கலூரியிலும், பின்னர் கொழும்பு உவெசுலி கல்லூரியிலும் கற்றார். கேம்பிரிட்ச் தேர்வை முடித்து, உயர் கல்வியை கொழும்பு சாகிரா கல்லூரியில் கற்றார். சாகிரா கல்லூரியில், இலக்கியம், விளையாட்டு போன்ற துறைகளில் ஆர்வம் காட்டினார்.

 முசுலிம் லீக் 
1926 இல் மகுமுது அகில இலங்கை முசுலிம் லீகில் இணைந்து அதன் செயலாளர் ஆனார்.முஸ்லிம் கலைச்சுடர் மணிகள், ஏ. இக்பால், 1965 முன்னர் ஒருவருக்கொருவர் முரண்பட்ட து. பு. ஜாயா போன்ற முசுலிம் தலைவர்களை ஒன்றிணைக்க அகில இலங்கை முஸ்லிம் லீக் உதவியது.

1928 இல் ஹஜ் பண்டிகையின் போது, இலங்கை வானொலியில் முதல் உரையை நிகழ்த்தினார். தனது உரைக்கு முன்னதாக தக்பீர் ஓத ஏற்பாடு செய்து, கொழும்பு, காலிமுகத் திடலில் ஹஜ் தொழுகையையும் அவர் தொடங்கினார், இது பின்னர் ஆண்டுதோறும் இடம்பெறலாயிற்று.

 உயர் கல்வி 
மகுமுத் இந்தியாவில் அலிகர் முஸ்லிம் பல்கலைக்கழகத்தில் 1931 முதல் 1937 வரை கல்வி பயின்று பட்டம் பெற்றார். அவரது பிற சாதனைகளில் சில, சிறந்த விவாதத் திறனுக்காக 1937 இல் அலிகார்-ஆக்ஸ்போர்டு மெஸ்ட்டன் பரிசு பெற்றார். பல்கலைக்கழக இதழின் ஆசிரியராகத் தொடர்ந்து இரண்டு ஆண்டுகள் இருந்துள்ளார். 1935 இல், உத்தரப் பிரதேச பல்கலைக்கழக மாணவர் கூட்டமைப்பின் தலைவராக ஒருமனதாக தேர்ந்தெடுக்கப்பட்டார். இலக்னோ இல் நடந்த அகில இந்திய மாணவர் மாநாடுகளுக்குத் தலைமை தாங்கி, அகில இந்திய மாணவர் இயக்கத்தை ஏற்பாடு செய்தார்.

மகுமுதின் பேராசிரியரும், தலைமை ஆசிரியருமான முகமது அபீப், தனது மாணவரைப் பற்றி இவ்வாறு கூறினார்:

அலிகாரில் கல்வி கற்றபோது, இலண்டனில் நடைபெற்ற இரண்டாவது வட்டமேசை மாநாட்டில் சௌகத் அலி, முகம்மது அலி ஜின்னா, முகமது இக்பால், முக்தார் அகமது அன்சாரி, சபர் அலி கான், கான் அப்துல் கப்பார் கான் போன்ற முசுலிம் தலைவர்களை இந்திய விடுதலை இயக்கத்தை ஆதரிக்க வற்புறுத்தினார்.

 சீர்திருத்தங்கள் 
அலிகாரில் இருந்து மகுமூத் இலங்கை திரும்பியபோது, ​​முஸ்லிம் லீக் அவருக்கு வரவேற்பு நிகழ்ச்சியை ஏற்பாடு செய்தது. இக்கூட்டத்தில் முகம்மது மாக்கான் மாக்கார், து. பு. ஜாயா உட்பட்ட பல தலைவர்கள் கலந்து கொண்டனர்.

1938 ஆம் ஆண்டு, காலிமுகத் திடலில் நடந்த முகமதுவின் பிறந்தநாள் கொண்டாட்டங்களில் பதியுதீன் மகுமூத் ஒரு உரை நிகழ்த்தினார். இலங்கை விடுதலை பெற்ற பிறகு சிங்கள மொழி மட்டுமே அதிகாரப்பூர்வ மொழியாக இருக்கும் என்பதால், இலங்கை முசுலிம்கள் சிங்கள மொழியைக் கற்றுக்கொள்ள வேண்டும் என்று அவர் வலியுறுத்தினார். மகுமூத் அதற்கான தனது நியாயத்தைக் கூறினார்:

முஸ்லிம் சமூகம் அவரது முன்மொழிவை எதிர்மறையாகப் பெற்றது.

அதே ஆண்டில், பாலத்தீனத்தில் உள்ள அரபுக்களுக்கு ஆதரவாக, காலிமுகத் திடலில் பாரிய பேரணியை பதியுதீன் மகுமூத் ஏற்பாடு செய்தார். பாலத்தீனத்தில் உள்ள அரபுக்களுக்கு அளித்த வாக்குறுதிகளை நிறைவேற்ற பிரித்தானிய அரசை வலியுறுத்தும் உரையை அவர் நிகழ்த்தினார்.

கம்பளையில் உள்ள சாஹிரா கல்லூரி என்ற தனியார் முசுலிம் பள்ளியை உருவாக்க அவர் உதவினார். அதன் முதலாவது அதிபராகவும் பணியாற்றினார். இவரது தலைமையின் கீழ், நவீன வசதிகளுடன் சேவை செய்யும் ஒரு பள்ளியாக அது வளர்ந்தது. 1960 ஆம் ஆண்டில், சாகிரா கல்லூரி 2000 க்கும் மேற்பட்ட மாணவர்களைச் சேர்த்தது. சாகிரா கல்லூரியில் முசுலிம் பெண்களுக்கான தனியான சீருடைகளை அறிமுகப்படுத்தினார். இது இப்போது இலங்கையில் உள்ள முசுலிம் பள்ளிகளில் பரவலாக ஏற்றுக்கொள்ளப்படுகிறது, வகுப்பறையில், பாரம்பரிய இசுலாமிய கலாச்சார நடவடிக்கைகளை அறிமுகப்படுத்தினார்.

இலங்கை வானொலி முசுலிம் சேவை
1960களில் அமைச்சராக இருந்தபோது, இலங்கை வானொலியில் முசுலிம் பிரிவை உருவாக்கி, முசுலிம் நிகழ்ச்சிகளுக்கு வாய்ப்பை ஏற்படுத்திக் கொடுத்தார்.

தரப்படுத்தல் சட்டம்
1970களில் சிறிமாவோ பண்டாரநாயக்காவின் அமைச்சரவையில் கல்வி அமைச்சராக இருந்தபோது, இவர் கல்வித் தரப்படுத்தல் கொள்கையைக் கொண்டு வந்தார். இக்கொள்கையால் வடக்கு, கிழக்கு மாகாண மாணவர்களில் பெரும்பாலானோர் பல்கலைக்கழக வாய்ப்பை இழந்தனர்.காலத்தில் காலூன்றிய பதியின் பரிணாமங்கள், இம்போட் மிரர், 28 சூன் 2020 

கல்வி நிறுவனங்கள்
இவருடைய பெயரில் உள்ள சில பாடசாலைகள்:
கொழும்பு டாக்டர் பதியுதீன் மஹ்மூத் கல்லூரி
கண்டி பதியுதீன் மஹ்மூத் மகளிர் கல்லூரி
ஏறாவூர் டாக்டர் பதியுதீன் மஹ்மூத் வித்தியாலயம்

மேற்கோள்கள்

 வெளி இணைப்புகள் 
Mahmud, Badiuddin (Dr. Al Haj) M.P.

பகுப்பு:1904 பிறப்புகள்
பகுப்பு:1997 இறப்புகள்
பகுப்பு:இலங்கையின் 6வது நாடாளுமன்ற உறுப்பினர்கள்
பகுப்பு:இலங்கையின் 7வது நாடாளுமன்ற உறுப்பினர்கள்
பகுப்பு:இந்திய விடுதலைப் போராட்ட வீரர்கள்
பகுப்பு:மாத்தறை மாவட்ட நபர்கள்
பகுப்பு:இலங்கை முசுலிம்கள்